Uttarakhand

Ing Uttarakhand ( o  Uttar + Akhand, a mangabaldugang Pangulu + Dake), metung yang estadu a mayayakit king pangulu nang dake ning India. Melalang ya manibat kareng distritu ning Uttar Pradesh a atiu king Himalayas o malapit kareti aniang 9 Noviembri 2000, at megi yang ka27 a estadu ning Republica ning India .

Ing Uttarakhand makalele ya king Tibet king pangulu, Nepal king aslagan, ampo kareng estadu ning Himachal Pradesh king albugan ampong Uttar Pradesh king mauli. King kasalesayan, mayayaus yang  Uttarakhand kareng kasulatang banal a Hindu ampo king matuang literatura. Iting terminung Sanskrit mangabaldugan yang Pangulung Bangsa o Dake. Atin yang lualas a 20,682 sq mi (53,566 km²). 

Aniang Eneru 2007, miyalilan ya king Uttarakhand, manibat king Uttaranchal, ing pansamantala nang lagiu, agpang king kaburian ning maragul nang dake da reng memalen. Ing pansamantala nang tungku (capitoliu o cabecera) ning Uttarakhand ya pin ing Dehradun, metung a sepu ning rilis tren ampong pekamaragul a lakanbalen o ciudad ning labuad a iti. Ing malating sitiu o hamlet ning Gairsen ing sasabian dang  paintungulan a tungku uli ning makalibutad nang pusisiun, dapot uling kareng kontrobersia ampong kakulangan king pondu, ing Dehradun pa murin ing pansamantalang tungku. Ing Matas a Ukuman ning estadu atiu king Nainital. 

Kayabe la kareng bayu-bayung maliliari king labuad deng munikala king kapamahalan ning estadung samantalanan no reng industriang pamaglalang gamat (handloom) ampong handicrafts, ing daragul a industria ning turismu ampo reng insentibu king buis ba lang agiagan deng industriang high tech o matas a teknolohia king estadu. Atin ya muring proyektung mangaragul a dam ing estadu, a a kontrobersial at maralas dang paturanan king India, kayabe ya ing Tehri dam kareng ilug a Bhagirathi-Bhilangana, a miumpisan kanitang 1953 at malapit nang mayari. Ing Uttarakhand murin ing penibatan ning pangimut a pangkapaligiran a Chipko , ampo reng dakal pang pangimut a pang-sosiedad, kayabe ne ing pangimut a pangmasang pigmulan ning kayang pamag-organisa.

Karagdagang babasan 

 Husain, Z. (1995). Uttarakhand movement: the politics of identity and frustration, a psycho-analytical study of the separate state movement, 1815-1995. Bareilly: Prakash Book Depot. ISBN 81-85897-17-4
 Śarmā, D. (1989). Tibeto-Himalayan languages of Uttarakhand. Studies in Tibeto-Himalayan languages, 3. New Delhi, India: Mittal Publications. ISBN 81-7099-171-4
 Fonia, K. S. (1987). Uttarakhand, the land of jungles, temples, and snows. New Delhi, India: Lancer Books. 
 Mukhopadhyay, R. (1987). Uttarakhand movement a sociological analysis. Centre for Himalayan Studies special lecture, 8. Raja Rammohunpur, Dt. Darjeeling: University of North Bengal.

Dalerayan

Suglung palual 
 Wide Information Of Uttarakhand
 Official web-site of Uttarakhand Government
 Uttarakhand Government Portal
 Directory of Official websites of Govt. of Uttarakhand

States and territories of India
2000 establishments